|  |  |  |  |
| --- | --- | --- | --- |
| Det kongelige Justis- og beredskapsdepartement  Postboks 8005 Dep  0030 Oslo  postmottak@jd.dep.no | | | |
| *Deres referanse* | *Vår referanse* |  | *Dato* |
| |  | | --- | | 17/3838 - TVA | | 2018014 |  | 06.04.2018 |

**Høring av rapport:**

**Kapasitet- og kompetansebehovet i politiet de kommende ti-årene**

Det vises til høringsbrev av 15. februar 2018. Politiets medlemsgrupper i Parat har med stor interesse lest rapporten og ønsker med dette å komme med våre innspill og kommentarer.

Innledningsvis vil vi gi honnør til Justisdepartementet og Politidirektoratet for å ha tatt tak i dette viktige, men vanskelige utviklingsarbeidet. Vi kan si oss enige i utvalgsleder Joakim Lystads uttalelse i forordet om at kulturen og kompetansen må rettes mot generell endringsvilje, endringslyst, strategisk endringsevne og åpenhet mot ny kompetanse.

Parat deler rapportens beskrivelse av utviklingstrekk som vil påvirke politiets oppgaveløsning og tjenester i fremtiden. Endringene i befolkningssammensetningen, teknologiutviklingen og kriminalitets- og trusselutviklingen utfordrer politiets metoder og kompetanse. Vi støtter derfor rapportens hovedkonklusjon om at politiet både trenger et større mangfold av kompetanse og en økning av kapasiteten.

Samtidig vil vi påpeke at rapporten har svakheter på flere områder. Det fremstår som om all ny kompetanse må hentes inn fra utsiden av politiet. Det er ikke gjort forsøk på å analysere hvilken kompetanse som finnes i dag, og heller ikke gjort forsøk på å utrede hvilken kompetanse som kan tilføres dagens ansatte.

Politiet har et åpenbart behov for større kapasitet og flere typer kompetanse, både for å møte de utfordringene vi har i dag og de økte forventinger utredningen legger til grunn. Samtidig trenger vi mer kunnskap om hvilken kompetanse vi allerede har i politiet og en vurdering av videreutdanningsmulighetene, både for sivile og politiansatte.

Parat vil spesielt bemerke utvalgets omtale av forebygging som et sentralt virkemiddel i politiets samfunnsoppdrag. Vi støtter selvfølgelig dette, men det er viktig at man også på dette fagområdet tenker bredt. For eksempel kan politiet med fordel kan knytte til seg annen faglig kompetanse fra sosial, helse og utdanning.

**Økt kapasitet**

Vi er enige med utvalget i at politiets bemanning må følge befolkningsutvikling og helst øke. Det er derfor nødvendig med et bedre samspill mellom lønn- og driftsmidler og investeringer, spesielt innenfor teknologi og digitalisering. Dette er et svært sentralt punkt i styring og ledelse av politiet. Vi har i flere år tatt til orde for mindre politisk detaljstyring av politiet og økt handlingsrom for ledelse. Selv om Parat støtter målsettingen om to politi pr 1000 innbygger innen 2020 ser vi at dette har ført til en svært krevende binding av budsjettene og begrenset politilederes mulighet for prioriteringer. Skal vi lykkes med kompetanseløftet må politilederes handlingsrom økes.

Vi støtter hovedretningen i utvalgets forslag til økt kapasitet, men det er helt nødvendig å opprettholde målet om to politiansatte pr 1000 innbygger også etter 2020. En eventuell reduksjon av opptaket på Politihøgskolens grunnutdanning fra 2019 må være gjenstand for en grundig utredning. Antall nye studenter på Politihøgskolen må ikke reduseres så mye at vi ikke klarer å opprettholde minst to politiansatte pr 1000 innbygger. Samtidig må det også tas hensyn til at antall studenter påvirker Politihøgskolens ressurser, tilbud og kvaliteten på utdanningene. Fremtidens opptak på Politihøgskolens grunnutdanning må derfor avgjøres på et bredere beslutningsgrunnlag enn det rapporten har lagt til grunn.

Forutsatt to politiansatte pr 1000 innbygger også etter 2020 støtter vi hovedinnretningen i rapporten om å erstatte nedtrekket i politiutdannede med ansatte med annen kompetansebakgrunn. Dette vil på sikt gi en mer hensiktsmessig kompetansesammensetning i etaten.

**Effektivisering**

Utvalget legger til grunn en effektivisering av oppgavene innen politiets kjerneoppgaver inne forvaltningsoppgavene, sivil rettspleie og støttefunksjoner. Det anslås en effektiviseringsgevinst på ca 20 %, tilsvarende ca 800 årsverk, gjennom økt digitalisering og automatisering. Parat støtter tiltak for bedre ressursutnyttelse, men det vil kreve både tid og investeringer i teknologi og kompetanse. Spørsmålet er når gevinstene vil komme og hvordan de kan kartlegges? Erfaring fra tidligere digitalisering innenfor eksempel sivil rettspleie har ikke gitt full effektiviseringsgevinst selv 10 år etter innføringen.

Estimatet om at politiet fra 2021 – 2025 vil kunne «hente ut» 800 årsverk er ikke realistisk. Erfaringsvis vil det ta lang tid å frigjøre årsverk basert på digitalisering og annen effektivisering. Utvalget foreslår en gradvis reduksjon av 200 årsverk i året fra 2021. Dette er et for høyt anslag og vil ikke kunne realiseres gjennom naturlig avgang. En effektivisering av støttefunksjoner, forvaltning og sivil rettspleie må derfor utredes bedre. Blant annet må mulighetene for videreutdanning og overføring av overtallige sivilt ansatte til politiets kjerneoppgaver kartlegges.

Videre må det også gjennomføres en kartlegging av eksisterende kompetanse i politiet. Det er allerede mange sivilt ansatte med master og annen høyere utdanning, som det kan utnyttes bedre enn i dag.

Vi vil samtidig påpeke samfunnsnytten av at politiet har en bredt sammensatt oppgaveportefølje. Ved vurdering av om andre aktører kan løse deler av politiets oppgaver mer kostnadseffektivt må det også tas med i betraktningen at politiet kan risikere å miste sitt sivile preg. Dagens oppgaveportefølje er etter vår mening hensiktsmessig og er både samfunnsøkonomisk og med på å bevare politiets sivile preg.

**Strategisk kompetanseplan**

Parat er positive til forslaget om utvikling av en nasjonal strategisk kompetanseplan for politi- og lensmannsetaten. Dette er noe medlemmene har vært opptatt av og etterlyst gjennom flere år. En nasjonal strategisk kompetanseplan må nødvendigvis innebærer en kartlegging av eksisterende kompetanse, noe vi allerede har påpekt mangler i utvalgets rapport.   
  
Vi støtter også forslaget om et nasjonalt kunnskapssenter med ansvar for systematisk kunnskap om hva som virker. Dette er allerede på god vei til å bli innført gjennom den nye fagforvaltingsmodellen hvor Politihøgskolen har fått koordineringsansvaret.

**Politihøgskolen**

Parat er skeptiske til utvalgets forslag om linjedeling eller spesialisering av politiets grunnutdanning på Politihøgskolen innen etterretning, forebygging, etterforskning og operative disipliner. Grunnutdanningen, med en treårig bachelor, er bærebjelken i dagens politistyrke og sikrer en enhetlig bakgrunn med høy kvalitet. Spesialisering og videreutdanning bør etter vår mening gjennomføres som en påbygging og spesialisering på nødvendige fagområder, og læring gjennom praksis.

Vi er imidlertid positive til å etablere utdanningstilbud for å rekruttere ansatte med annen kompetansebakgrunn i politiet i tillegg til dagens grunn- og videreutdanning. Utvalget peker spesielt på behovet for kompetanse innen informatikk, teknologi, økonomi og analyse. Forslaget går ut å opprette en ny sidestilt inngang til politiet gjennom et påbyggingsår på Politihøgskolen for sivilt utdannede med en bachelor eller master innenfor de aktuelle kompetanseområdene. Påbyggingsåret skal gi politimyndighet nok til å utøve oppgavene.

Under forutsetning av at det her er snakk om begrenset politimyndighet støtter vi dette og mener det kan være et godt tiltak for å tilføre etaten nødvendig kompetanse. Politihøgskolen har allerede i dag utdanninger for begrenset politimyndighet for bl.a. arrestforvarere, transportledsagere og grensekontrollører, som kan bygges ut for dette behovet.

Samtidig vil vi påpeke at dette bare er et av flere tiltak for å tilføre etaten nødvendig kompetanse. Bevisst og målrettet rekruttering av studenter med ulik bakgrunn og kompetanse til grunnutdanningen og videreutdanning av de som allerede er ansatt i politiet er også viktige tiltak som bør utvikles videre. Samtidig må det fortsatt være mulig å rekruttere inn annen nødvendig kompetanse uten utdannelse på Politihøgskolen, som kan jobbe side ved side med politiutdannede. Gode komplementære fagmiljø og læring gjennom praksis er fortsatt de viktigste grepene for å utvikle god kompetanse.

**Ledelse**

Parat er positive til utvalgets forslag om å øke kompetanse innen strategisk organisasjonsutvikling, virksomhetsstyring og ledelse, spesielt med fokus på personlige lederferdigheter uavhengig av utdanningsbakgrunn. Det er behov for et kompetanseløft også for politiledere. For å kunne rekruttere og utvikle ny kompetanse i politiet er det nødvendig med mer sammensatt og mangfoldig kompetanse blant lederne. Noe kan løses gjennom videreutdanning, men vi må også åpne opp for å ansette ledere med annen bakgrunn en politihøgskole og juridikum. Fremtidens kompetansebehov må gjenspeiles de nye ledergruppene i politiet.

Avslutningsvis vil Parat påpeke at rapporten er et skritt i rett retning. Arbeidet med å løse politiets kapasitets- og kompetansebehov de nærmeste 10 årene er svært viktig. Det er imidlertid behov for bedre analyser, kartlegginger grundigere utredninger før de ulike forslagene iverksettes.

Vi anbefaler derfor at denne rapporten danner grunnlaget et bredt anlagt arbeid hvor ulike fagmiljøer og partene i politiet inviteres med for å gi et bredere grunnlag for politiets kapasitets- og kompetansebehov i fremtiden

Med hilsen

Geir Krogh - *Forbundsleder Norges Politilederlag*

Unn Kristin Olsen - *Leder Parat politiet*